
Liiklusseaduse muutmise seadus

Liiklusseaduses tehakse järgmised muudatused:

1) paragrahvi 130 lõiget 14 täiendatakse pärast arvu „12“ tekstiosaga „ning käesoleva seaduse § 1301 lõigetes 1, 2 ja 4“;

2) seadust täiendatakse §-ga 1301 järgmises sõnastuses:

„§ 1301. Erandid sõidu- ja puhkeaja nõuetest erakorralise asjaolu korral

(1) Erakorralise asjaolu ilmnemisel otsustab Euroopa Parlamendi ja nõukogu määruse (EÜ) nr 561/2006 artikli 14 lõikes 1 sätestatud tingimustel sõidu- ja puhkeaja nõuetest erandi tegemise valdkonna eest vastutav minister määrusega.

(2) Kiireloomulise erakorralise asjaolu ilmnemisel otsustab Euroopa Parlamendi ja nõukogu määruse (EÜ) nr 561/2006 artikli 14 lõikes 2 sätestatud tingimustel sõidu- ja puhkeaja nõuetest erandi tegemise valdkonna eest vastutav minister määrusega.

(3) Erakorraliseks asjaoluks käesoleva paragrahvi tähenduses on eelkõige olukord või sündmus, mis põhjustab või võib põhjustada olulisi häireid ühiskonna toimimises, ohustada vahetult inimeste elu ja tervist või tekitada suurt varalist, majanduslikku või keskkonnakahju ning mille tõttu on erandi tegemine vajalik ohu tõrjumiseks, kahju ärahoidmiseks, elutähtsa teenuse või üldhuviteenuse toimimiseks või varustuskindluse tagamiseks.

(4) Käesoleva paragrahvi lõikes 1 või 2 nimetatud määrusega võib valdkonna eest vastutav minister Euroopa Parlamendi ja nõukogu määruse (EL) nr 165/2014 artikli 3 lõikes 3 sätestatud tingimustel vabastada nimetatud määruse kohaldamisest sõidukid, mida kasutatakse vedudel, mille suhtes erand kehtib, ning näha ette sõidu- ja puhkeaja fikseerimise muul viisil kui sõidumeerikuga.

(5) Käesoleva paragrahvi lõigetes 1 ja 2 nimetatud määrus jõustub avaldamisele järgneval päeval, kui määruses endas ei ole sätestatud hilisemat tähtpäeva.“.

